喜趙昌甫姪三哥登科
作者：韓淲
朝代：宋

paragraphs: 我祖紹聖初，蓋亦登名第。
君家龍圖公，實托同年契。
豈知渡江久，遊宦各零替。
低頭藉世祿，悵望月中桂。
宜爲俗輩嗤，敢作臺閣計。
子方英妙時，文已合斯世。
煌煌慶元春，南省果高綴。
相看慈恩塔，益振子苗裔。
如鳳千仞翔，如鶴九臯唳。
從茲恢遠業，其肯負六藝。
志尚昔之賢，仕明古之制。
清明到華要，慶會屏氛翳。
歎我正浮沉，期子轉磨礪。
載詠章泉詩，詞林信根柢。